El Consell és un òrgan consultiu de participació social i assessorament del Govern en matèria de cultura i societat.
Acte de constitució del Consell Social de la Cultura
La creació del Consell respon a la necessitat de disposar d'un òrgan consultiu de participació social que esdevingui un instrument integral de reflexió, anàlisi i assessorament en:
- El seguiment de l'evolució econòmica i social del sector cultural
- La relació entre la producció i el consum cultural
- La connexió entre la cultura i el desenvolupament
- Les condicions de treball dels professionals de les arts, el patrimoni i les indústries culturals i creatives.
El Consell s'adscriu al Departament de Cultura de la Generalitat de Catalunya, i l'integren membres de diferents institucions i organismes que representen la societat civil així com representants de l'Administració de la Generalitat i de l'Administració local.
En la mateixa línia que altres consells ja existents, el Consell treballarà perquè els diferents sectors socials i econòmics participin més intensament en l'anàlisi i el desplegament de la vida cultural i farà el seguiment del sector i de les polítiques públiques que el Govern impulsi en aquesta matèria.
Els principals objectius del Consell Social de la Cultura són:
- Posar en valor el paper de la cultura en la configuració d'una societat més pròspera, més capacitada, amb més possibilitats individuals i col·lectives.
- Posar en valor la dimensió econòmica, educativa i social de la cultura.
- Contribuir a la millora del posicionament del sector cultural respecte d'altres sectors productius.
- Afavorir l'accés a l'oferta dels béns i serveis culturals.
- Vetllar pel retorn social i comunitari de la producció cultural.
- Afavorir les relacions transversals de la cultura respecte a altres àmbits o polítiques públiques.
- Incentivar la relació entre la formació i el sector cultural.
- Promoure la transferència de talent a altres sectors productius, especialment pel que fa a la innovació i la recerca.
- Vetllar per fer efectiu el principi d'igualtat de tracte i d'oportunitats entre dones i homes en tot allò relatiu a la creació i producció artística i la seva difusió.
Foto: Museu d'Història de Catalunya
Arts Santa Mònica, Centre de la Creativitat
Les biblioteques, difusores de coneixement: Foto: Biblioteca de Moià
El Consell està presidit pel conseller de Cultura i compta amb una secretaria (una persona tècnica del Departament de Cultura) i les vocalies, ocupades per una cinquentena de membres del món econòmic, social i associatiu, que es distribueixen de la manera següent:
- Associacions empresarials, a proposta de les organitzacions empresarials més representatives de Catalunya (3)
- Organitzacions sindicals, a proposta dels sindicats més representatius (2)
- Organitzacions de consum més representatives de Catalunya (2)
- Confederació de Comerç de Catalunya (4)
-Consell Nacional de la Joventut de Catalunya (2)
- Consell de la Gent Gran de Catalunya (2)
- Consell Nacional de les Dones de Catalunya (2)
- Consell Escolar de Catalunya (2)
- Mitjans de comunicació públics i privats (5)
- Consell Nacional de la Cultura i de les Arts (1)
- Organitzacions professionals, associacions i clubs del sector cultural (5)
- Organitzacions associatives d'ens locals més representatives (2)
- Altres departaments de l'Administració de la Generalitat, competents en matèria d'economia, ensenyament, recerca, empresa i turisme (5)
- Persones de reconeguda competència, prestigi i relleu en l'anàlisi de la realitat i les polítiques culturals (5)
Els documents següents presenten, d'una banda, informació detallada sobre el Consell Social de la Cultura, i d'altra banda, un seguit de dades estadístiques d'actualitat sobre els diferents sectors de la Cultura a Catalunya.
Les comissions específiques del Consell Social de la Cultura tenen funcions consultives i d'assessorament, debaten punts d'especial interès orientat a la consecució dels objectius del Consell Social de la Cultura en l'àmbit respectiu de cada comissió.
Les comissions específiques constituïdes fins ara són:
- Comissió de Cultura i Benestar
- Comissió de Cultura i Comunicació
- Comissió de Cultura i Economia
- Comissió de Cultura i Educació
- Comissió de Cultura i Turisme
Plenari del dia 6 de juliol de 2015.
- Presentació La Indústria del llibre a Catalunya
- Intervenció del Gremi de Llibreters de Catalunya al plenari